xml version="1.0" encoding="UTF-8"?


Uradni list C 287/2018


| | | |
| --- | --- | --- |
| | | ISSN 1977-1045 |
| Uradni list Evropske unije | | C 287 |
| European flag | | |
| Slovenska izdaja | Informacije in objave | Letnik 61 14. avgust 2018 |

---

| | | |
| --- | --- | --- |
| Vsebina | | Stran |
| | IV   Informacije | |
| | INFORMACIJE INSTITUCIJ, ORGANOV, URADOV IN AGENCIJ EVROPSKE UNIJE | |
| | Evropski parlament | |
| 2018/C 287/01 | [Plenarna seja 59. zasedanja Konference odborov za evropske zadeve (COSAC) – Sofija, 17.–19. junij 2018 – Prispevek z 59. zasedanja COSAC](http://publications.europa.eu/resource/uriserv/OJ.C_.2018.287.01.0001.01.SLV.xhtml) | [1](#C_2018287SL.01000101.doc) |

---

| | |
| --- | --- |
| SL | |

---

IV Informacije

INFORMACIJE INSTITUCIJ, ORGANOV, URADOV IN AGENCIJ EVROPSKE UNIJE

Evropski parlament

| | | | |
| --- | --- | --- | --- |
| 14.8.2018 | SL | Uradni list Evropske unije | C 287/1 |

---

PLENARNA SEJA 59. ZASEDANJA KONFERENCE ODBOROV ZA EVROPSKE ZADEVE (COSAC) –

Sofija, 17.–19. junij 2018 –

PRISPEVEK Z 59. ZASEDANJA COSAC

(2018/C 287/01)

1.   PARLAMENTI IN DRŽAVLJANI EU

| | | |
| --- | --- | --- |
| | 1.1 | COSAC poudarja, da imajo nacionalni parlamenti bistveno vlogo pri delovanju Evropske unije, pri čemer velik pomen pripisuje njihovemu dobremu sodelovanju z Evropskim parlamentom. Kot predstavniki evropskih državljanov imajo ključno vlogo pri približevanju evropske agende ljudem in zagotavljanju učinkovitega postopka odločanja. |

| | | |
| --- | --- | --- |
| | 1.2 | COSAC poudarja, kako pomembni sta politično izobraževanje in dejavno sodelovanje državljanov v političnem življenju, zlasti njihova udeležba na volitvah na regionalni, nacionalni in evropski ravni. Nacionalni parlamenti in Evropski parlament vse evropske državljane spodbujajo, naj uveljavljajo svoje demokratične pravice na vseh ravneh, tudi pravico do glasovanja na prihodnjih evropskih volitvah od 23. do 26. maja 2019. |

2.   SUBSIDIARNOST IN SORAZMERNOST

| | | |
| --- | --- | --- |
| | 2.1 | COSAC pozdravlja delo projektne skupine za subsidiarnost in sorazmernost z vodilom „storiti manj, a učinkoviteje“ in vse deležnike poziva, naj si še naprej prizadevajo izboljšati uporabo subsidiarnosti in sorazmernosti v Uniji. Poleg tega parlamentarne delegacije glede na dejavno udeležbo nacionalnih parlamentov na sestanku delovne skupine COSAC 26. marca 2018 in njihove pisne prispevke med bolgarskim predsedovanjem spodbuja, naj še naprej sodelujejo v prihodnjih razpravah o tej temi. |

| | | |
| --- | --- | --- |
| | 2.2 | COSAC poziva k čim hitrejšemu posvetovanju z nacionalnimi parlamenti že na začetku postopka odločanja EU, da bodo prebivalci EU bolj vključeni ter bodo bolje razumeli strategije in prihodnje predpise Unije. |

| | | |
| --- | --- | --- |
| | 2.3 | Čeprav sistem za zgodnje opozarjanje o subsidiarnosti nacionalnim parlamentom na splošno ponuja dobro priložnost za izražanje mnenj, še vedno obstajajo vidiki, ki bi jih lahko in bi jih bilo treba izboljšati brez spremembe pogodb, kot je zapisano v prispevkih s 54. in 55. zasedanja COSAC. |

| | | |
| --- | --- | --- |
| | 2.4 | COSAC ponovno poudarja, da je Evropsko komisijo pozval, naj preuči možnost izključitve nekaterih obdobij iz osemtedenskega roka, ki ga pogodbi določata za analizo subsidiarnosti, kot velja v okviru sedanje ureditve glede avgusta. Takšno obdobje bi lahko bile počitnice od sredine decembra do novega leta, kot je predlagano v prispevku s 54. in 55. zasedanja COSAC, pa tudi druga počitniška obdobja, o katerih bi se lahko nadalje razpravljalo. Poleg tega bi bilo treba nadalje preučiti možnosti za podaljšanje osemtedenskega roka na dvanajsttedenskega. |

| | | |
| --- | --- | --- |
| | 2.5 | Čeprav COSAC priznava pravico parlamentov/zbornic, da sami določijo svoj postopek pregleda subsidiarnosti, poziva k poglabljanju sodelovanja in usklajevanja med nacionalnimi parlamenti, da bi bili rezultati njihovih prizadevanj čim boljši. |

| | | |
| --- | --- | --- |
| | 2.6 | Poudarja, kako pomembno je izboljšati način, na katerega nacionalni parlamenti nadzirajo svoje vlade, pa tudi okrepiti demokratične pravice državljanov EU, ter ugotavlja, da je treba povečati preglednost odločanja Sveta. Nacionalne parlamentarne delegacije spodbuja, naj v skladu s svojimi nacionalnimi ustavnimi okviri in praksami skupaj z vladami obravnavajo vprašanje preglednosti EU, zlasti Sveta. |

| | | |
| --- | --- | --- |
| | 2.7 | Glede na odstavek 2.8 prispevka z 58. S svojega plenarnega zasedanja o vprašanju preglednosti poziva Svet in povezane organe, naj v odgovorih na posamezne točke nadalje razmislijo o predlogih za povečanje odprtosti zakonodajnega posvetovanja na ravni EU, ki jih je institucijam EU poslalo 26 nacionalnih parlamentov/zbornic. |

| | | |
| --- | --- | --- |
| | 2.8 | COSAC Evropsko komisijo poziva, naj izboljša kakovost svojih odgovorov na prispevke nacionalnih parlamentov, in sicer tako, da jasno in pravočasno odgovori na njihove ugovore. Ponovno poudarja, da je Evropsko komisijo pozval, naj na obrazložena mnenja parlamentov odgovori najpozneje osem tednov po roku za preverjanje subsidiarnosti. Upoštevati bi bilo treba obdobja iz odstavka 2.3 tega prispevka. |

| | | |
| --- | --- | --- |
| | 2.9 | Pričakuje se, da bosta sozakonodajalca bolje upoštevala mnenja, ki so jih izrazili nacionalni parlamenti, saj v skladu s členom 12 Pogodbe o Evropski uniji dejavno prispevajo k dobremu delovanju Unije. |

| | | |
| --- | --- | --- |
| | 2.10 | COSAC Evropsko komisijo poziva, naj za ustrezno utemeljitev predlogov v obrazložitvenih memorandumih svojih zakonodajnih predlogov zagotovi boljše ocene učinka. Poziva jo tudi, naj poleg analiz načela subsidiarnosti bolje pojasni svojo izbiro pravne podlage in mnenje o načelu sorazmernosti. |

| | | |
| --- | --- | --- |
| | 2.11 | COSAC poudarja svoje predloge iz prejšnjih prispevkov glede uvedbe mehanizma zelenega kartona v okviru okrepljenega dialoga, ki bi lahko prispeval k predlogom Evropske komisije za sprejetje zakonodaje, pa tudi k spremembi in razveljavitvi obstoječe zakonodaje EU, ter spodbuja nacionalne parlamente, naj še naprej preučujejo prihodnje možnosti uporabe pobud za zeleni karton. |

| | | |
| --- | --- | --- |
| | 2.12 | Poziva k boljši uporabi obstoječih mehanizmov političnega dialoga med nacionalnimi parlamenti in institucijami EU. |

3.   VKLJUČEVANJE IN POVEZLJIVOST ZAHODNEGA BALKANA

| | | |
| --- | --- | --- |
| | 3.1 | COSAC pozdravlja evropsko perspektivo Zahodnega Balkana z močnim poudarkom na povezljivosti regije in izboljšanju njenih povezav z enotnim trgom EU kot strateško osrednjo prednostno nalogo bolgarskega predsedovanja Svetu EU. |

| | | |
| --- | --- | --- |
| | 3.2 | Meni, da je sporočilo Komisije z dne 6. februarja 2018 z naslovom „Verodostojna širitvena perspektiva in okrepljeno sodelovanje EU z Zahodnim Balkanom“ naložba v stabilno, močno in združeno Evropo, ki temelji na skupnih vrednotah in popolnem spoštovanju Evropske konvencije o varstvu človekovih pravic in temeljnih svoboščin. |

| | | |
| --- | --- | --- |
| | 3.3 | COSAC se je z zadovoljstvom seznanil s poročiloma o partnerjih Zahodnega Balkana in Turčiji z dne 17. aprila 2018 ter sklepi in priporočili, ki jih vsebujeta. Poudarja, kako pomembno je zagotoviti podporo in smernice partnerjem iz regije za izvedbo potrebnih reform. |

| | | |
| --- | --- | --- |
| | 3.4 | Meni, da napredek glede pristopa k EU temelji na spoštovanju vrednot EU in uspešnosti posameznih partnerjev iz regije pri izpolnjevanju københavnskih meril in pogojev stabilizacijsko-pridružitvenega procesa. Pri tem poudarja, kako pomembna je popolna uskladitev s skupno zunanjo in varnostno politiko EU. |

| | | |
| --- | --- | --- |
| | 3.5 | Čeprav COSAC priznava napredek, ki ga je dosegel Zahodni Balkan, poudarja, da je za pospešitev domačih procesov reform ter doseganje nepovratnih in trajnih rezultatov, zlasti na področjih pravne države, boja proti korupciji in organiziranemu kriminalu, človekovih pravic, svobode izražanja in neodvisnosti medijev, krepitve demokratičnih institucij in reforme javne uprave, gospodarskega razvoja in konkurenčnosti, pa tudi dobrih sosedskih odnosov, s čimer se poveča stabilnost in zagotovi blaginja v regiji, potrebnih več prizadevanj. |

| | | |
| --- | --- | --- |
| | 3.6 | COSAC ugotavlja, da so za reševanje nerešenih dvostranskih sporov v regiji, vključno z mejnimi spori, potrebna nadaljnja stalna prizadevanja za zagotovitev, da spori ne bodo imeli škodljivih posledic za pristopni proces. Poudarja, da bi bilo treba nerešene spore in vprašanja rešiti v skladu z mednarodnim pravom in uveljavljenimi načeli, med drugim z izvajanjem pravno zavezujočih sporazumov. |

| | | |
| --- | --- | --- |
| | 3.7 | V skladu s sklepi Sveta z dne 22. marca pozdravlja nedvoumno zavezo EU evropski perspektivi Zahodnega Balkana, ki je bila ponovno potrjena z izjavo iz Sofije 17. maja 2018. Parlamenti EU so to podprli na medparlamentarni konferenci za SZVP/SVOP, ki je potekala od 15. do 17. februarja 2018 v Sofiji. |

| | | |
| --- | --- | --- |
| | 3.8 | COSAC izraža podporo ciljem, zavezam in rezultatom vrha EU-Zahodni Balkan v Sofiji ter njegovi močni agendi za boljšo in učinkovito infrastrukturo in digitalno povezljivost, pa tudi stike med ljudmi in priložnosti za učenje, zaradi česar je evropska perspektiva za regijo oprijemljivejša ter zagotavlja neposreden vpliv in precejšnje koristi za ljudi in podjetja v regiji in EU. Izvajanje agende prednostnih nalog iz Sofije bi moralo ostati v središču naslednjih predsedovanj Svetu. |

| | | |
| --- | --- | --- |
| | 3.9 | COSAC poudarja, da morajo EU in partnerji z Zahodnega Balkana zaradi grožnje, ki jo predstavljajo radikalizacija, terorizem in nasilni ekstremizem, vzpostaviti okrepljeno medsebojno sodelovanje ter okrepiti izmenjavo informacij in dobre prakse na področjih oblikovanja skupnih vrednot, preprečevanja radikalizacije in odzivanja na teroristične dejavnosti. Poudarja tudi, da so na področjih migracije, azila in upravljanja meja, boja proti nedovoljenim migracijam in trgovine z ljudmi potrebni skupni ukrepi. |

| | | |
| --- | --- | --- |
| | 3.10 | Ugotavlja, da parlamentarni nadzor predpristopnega in pogajalskega procesa parlamentom daje večjo demokratično legitimnost, povečuje preglednost procesa in izboljšuje strateško komuniciranje z javnostjo glede vseh zadev EU. Glede na to COSAC izraža splošno podporo večji in trdnejši vključenosti parlamentov Zahodnega Balkana v svoje prihodnje delo in dejavnosti. |

4.   KOHEZIJSKA POLITIKA PO LETU 2020

| | | |
| --- | --- | --- |
| | 4.1 | COSAC je seznanjen s predlogom Evropske komisije z dne 2. maja 2018 z naslovom „Sodoben proračun za Unijo, ki varuje, opolnomoča in ščiti“, tj. večletnim finančnim okvirom za obdobje 2021–2027. Pri tem meni, da je predlog dobro izhodišče za pogajanja ter da bi moral biti večletni finančni okvir za obdobje 2021–2027 povezan s celovito in dolgoročno politično strategijo za razvoj Evropske unije ter oživitev javnih naložb na evropski in nacionalni ravni. Pomembno je, da se upoštevajo različna stališča držav članic glede proračunskega okvira. |

| | | |
| --- | --- | --- |
| | 4.2 | COSAC podpira nadaljevanje kohezijske politike po letu 2020 z zavezo glede vzdrževanja ustreznih stopenj financiranja, ki omogočajo izpolnitev njegovih ciljev. Ker je kohezijska politika ključno solidarnostno orodje za spodbujanje konvergence med državami članicami in njihovimi regijami, COSAC poudarja, da se bosta z njenimi instrumenti zagotovila učinek pospeševanja in multiplikacijski učinek ter odpravile regionalne razlike. Poleg tega je pomembno, da kohezijska politika koristi vsem regijam, pri čemer je še vedno usmerjena predvsem v najmanj razvite regije. |

| | | |
| --- | --- | --- |
| | 4.3 | COSAC poudarja, da morajo v središču kohezijske politike po letu 2020 ostati dejanske naložbe v rast, zaposlovanje in uravnotežen teritorialni razvoj, in sicer še vedno zlasti v obliki nepovratnih sredstev. Financiranje novih nalog in ciljev ne bi smelo negativno vplivati na kohezijsko politiko. |

| | | |
| --- | --- | --- |
| | 4.4 | COSAC poziva k učinkoviti in uspešni kohezijski politiki v programskem obdobju 2021–2027, ki je usmerjena k rezultatom ter pregledno ocenjuje dejanski učinek in trajnost projektov na lokalni in regionalni ravni v smislu evropske dodane vrednosti in ne le spremlja stroškov in produktivnosti. |

| | | |
| --- | --- | --- |
| | 4.5 | Poziva tudi k odpravi glavnih pomanjkljivosti pri izvajanju kohezijske politike, kot so dolgi in zapleteni upravni postopki, pomanjkanje prožnosti pri upravljanju projektov in postopek sofinanciranja. |

Makroregijske strategije EU

| | | |
| --- | --- | --- |
| | 4.6 | COSAC ob upoštevanju vloge makroregij EU pri doseganju trajnostnega razvoja, varnosti in blaginje poudarja, da so makroregijske strategije EU pomembna platforma za sodelovanje z dragocenim in inovativnim prispevkom ter bi jih bilo treba nadalje razvijati. |

| | | |
| --- | --- | --- |
| | 4.7 | COSAC priznava, da je treba za premagovanje skupnih izzivov v širši regiji izboljšati medsebojno povezanost strategije EU za Podonavje in čezmejnega sodelovanja v regiji Črnega morja. |

| | | |
| --- | --- | --- |
| | 4.8 | COSAC poudarja, kako pomembna je medsebojna povezljivost znotraj EU. Zato izpostavlja, da je trdna zavezanost uspešnemu in pravočasnemu izvajanju vseh čezmejnih projektov, namenjenih temu, bistvenega pomena za EU in njene državljane. Posebno pozornost bi bilo treba nameniti razvoju prometne infrastrukture in razširitvi prometnega omrežja EU. V zvezi s tem makroregijske strategije zagotavljajo dobro podlago za racionalizacijo večstranskih prizadevanj. |

5.   EVROPSKI STEBER SOCIALNIH PRAVIC

| | | |
| --- | --- | --- |
| | 5.1 | COSAC poudarja, da je okrepitev socialne razsežnosti EU bistvena za podporo socialnih ciljev Pogodbe ter zagotovitev, da se bodo evropski državljani poistovetili z evropskim projektom in prepoznali njegove koristi. |

| | | |
| --- | --- | --- |
| | 5.2 | Strinja se, da je močan in trden evropski steber socialnih pravic, katerega cilj je spodbujati in krepiti obstoječe socialne standarde in načela, skupna odgovornost EU in držav članic. Pobude za uresničitev ciljev stebra bi morale temeljiti na posebnih orodjih, nadaljnjih zakonodajnih ukrepih, učinkovitih mehanizmih oblikovanja politik in finančnih instrumentih, ki so odvisni od naslednjih pogajanj o proračunu EU. |

| | | |
| --- | --- | --- |
| | 5.3 | COSAC izpostavlja, da je glede na staranje in upad prebivalstva, globalizacijo, tehnični napredek ter digitalizacijo družb in gospodarstev, preobrazbo delovnih mest, ki trenutno poteka, in posledično preoblikovanje nalog ključno vlagati v človeški kapital, da se zagotovijo večja produktivnost, visoki socialni standardi ter odporna gospodarstva z veliko delovnimi mesti, pa tudi ustrezni sistemi socialnega varstva. |

| | | |
| --- | --- | --- |
| | 5.4 | Poudarja pomen dostopa do kakovostnega in vključujočega izobraževanja, usposabljanja in vseživljenjskega učenja za ohranitev in pridobitev ustreznih veščin, potrebnih za polno sodelovanje v družbi in na trgu dela v tranziciji. |

| | | |
| --- | --- | --- |
| | 5.5 | Opozarja, da bi bilo treba enako obravnavanje in enake možnosti, zlasti med ženskami in moškimi, okrepiti na vseh področjih, tudi pri udeležbi na trgu dela, pogojih za zaposlitev in poklicno pot ter pri pravici do enakega plačila za delo enake vrednosti, vključno z ukrepi za dobro usklajevanje poklicnega in zasebnega življenja. |

| | | |
| --- | --- | --- |
| | 5.6 | Priznava, da ima socialni dialog ključno vlogo, in poudarja, da morajo socialni partnerji v skladu z nacionalnimi določbami in določbami EU tesno sodelovati pri načrtovanju, izvajanju in spremljanju politik. |

| | | |
| --- | --- | --- |
| | 5.7 | COSAC je seznanjen z 29. polletnim poročilom, v katerem je navedeno, da so po mnenju nacionalnih parlamentov/zbornic med najustreznejšimi orodji za izvajanje in spremljanje evropskega stebra socialnih pravic okrepljen evropski semester, ki odraža načela stebra, ter instrumenti financiranja EU, zasnovani za podporo reformam na nacionalni ravni. |

---